Baxtiyor Gʻulomov (harbiy arbob). Baxtiyor Hisomovich Gʻulomov — oʻzbek davlat arbobi, harbiy. 1992—1998-yillarda Oʻzbekiston Respublikasi prezidentining huquqni muhofaza qiluvchi va nazorat idoralari faoliyatini muvofiqlashtirish boʻyicha davlat maslahatchisi. Hayoti. 1954-yil 10-yanvarda Jizzax shahrida tugʻilgan. Millati oʻzbek. Otasi Hisom Gʻulomov — asli samarqandlik tilshunos olim boʻlgan. 1975-yilda Toshkent universitetining yuridik fakultetini va 1977-yilda Moskvadagi KGB Oliy maktabini tamomlagan. Ingliz va fors tillarini biladi. Sovet Ittifoqi KGB tezkor xodimi sifatida ish boshlagan. 1977—1992-yillarda Oʻzbekiston SSR KGB 5-boshqarmasi boʻlim boshligʻi oʻrinbosari, boshligʻi, 5-boshqarmasi boshligʻi, Oʻzbekiston Respublikasi Milliy xavfsizlik xizmati raisining oʻrinbosari lavozimlarida ishlagan. 1992—1998-yillarda Oʻzbekiston Respublikasi Prezidentining huquqni muhofaza qiluvchi va nazorat idoralari faoliyatini muvofiqlashtirish Davlat maslahatchisi va ayni paytda, 1997—1998-yillarda Oʻzbekiston Prezidenti huzuridagi Milliy xavfsizlik kengashi kotibi boʻlgan. 1998-yildan 2004-yilgacha Oʻzbekiston Respublikasi Milliy xavfsizlik xizmati raisining birinchi oʻrinbosari boʻlgan. 2004-yilda nafaqaga chiqqunga qadar bir necha oy Oʻzbekiston Respublikasi Prezidenti huzuridagi Strategik va mintaqalararo tadqiqotlar institutida ishlagan. 2017-yil 23-yanvar kuni Shavkat Mirziyoyev tomonidan Oʻzbekiston Respublikasi Prezidentining maxsus topshiriqlar boʻyicha mas’ul vakili etib tayinlangan. 1990-yilda general-mayor, 1998-yilda general-leytenant harbiy unvoni berilgan. Oilasi. Oilali, oʻgʻil va qizi bor.